Barnabókahöfundar furða sig á úthlutun listamannalauna Barnabókahöfundar hafa reglulega kvartað yfir úthlutun listamannalauna en einungis tíu prósent úthlutunarinnar fyrir rithöfunda fer til barnabókahöfunda . Stjórn Samtaka íslenskra barna - og unglingabókahöfunda segir nauðsynlegt að meiri stuðningur sé við stéttina í ljósi nýjustu PISA-könnunarinnar . Fjölmargir barnabókahöfundar treysta á styrki og laun til að lifa á listinni . Stjórn SÍUNG , Samtaka íslenskra barna - og unglingabókahöfunda , segir úthlutun listamannalauna í ár vera eina þá verstu síðan árið 2014 en barnabókahöfundar fá einungis um tíu prósent af úthlutun rithöfunda . Stjórnin segir mikilvægt að gera barnabókahöfundum kleift að stunda skrifin að atvinnu en ekki í sjálfboðavinnu ef . Tilkynnt var um úthlutun listamannalauna í síðustu viku og fengu rithöfundar 555 mánuði úthlutað og barnabókahöfundar um 60 mánuði af þeim . Gunnar Helgason , barnabókahöfundur og meðlimur í stjórn SÍUNG , hefur tekið saman úthlutun til barnabókahöfunda frá árinu 2013 en aðeins einu sinni hefur barnabókahöfundur hlotið tólf mánuði . Sjálfur segist hann lítið skilja í úthlutuninni . „ Á árunum 2016 - 2017 sáum við fjölgun í fjölda mánaða til barnabókahöfunda en árið 2018 snarfækkaði þeim . Úthlutunin í ár sýnist okkur sú versta síðan 2014 . Á sama tíma horfum við upp á lesskilning barna fara hrakandi enn eina ferðina , “ segir í svari stjórnar SÍUNG við fyrirspurn Fréttablaðsins og er þar vísað til PISA-könnunarinnar sem framkvæmd var árið 2018 . Niðurstöður könnunarinnar , sem kynntar voru í síðasta mánuði , sýndu fram á að nemendur stæðu sig undir væntingum í lesskilningi og að nemendum sem ekki nái grunnhæfni í lesskilningi hafi fjölgað marktækt . Að sögn stjórnar SÍUNG er ekki skrítið að börn snúi sér frekar að afþreyingarefni á ensku þar sem fullorðna fólkið sýni barnamenningu takmarkaðan áhuga . „ Eftir síðustu PISA könnun hefðum við átt að taka okkur á sem þjóð og renna enn styrkari stoðum undir starf barnabókahöfunda , bæði þeirra sem skrifa texta og þeirra sem myndlýsa bækurnar , en þess má geta að enginn myndhöfundur fær laun í ár , hvorki úr hönnunarsjóði né myndlistarsjóði , “ segir í svari stjórnarinnar . Þá kemur fram að margir barnabókahöfundar treysti á styrki eða laun til þess að geta skrifað . „ Markhópur barnabóka er minni en markhópur bóka fyrir fullorðna og því gríðarlega mikilvægt að styðja við barnabókahöfunda og gera þeim kleift að stunda skrifin að atvinnu en ekki í sjálfboðaliðavinnu , “ segir í svarinu . „ Ég vinn bara mjög mikið hina mánuði ársins svo ég geti setið þessa sex og skrifað . Þannig við barnabókahöfundar við skiljum þetta ekki og það væri ágætt að fá umræðu um þetta , “ segir Gunnar í samtali við Fréttablaðið en hann fékk sex mánuði úthlutaða í ár . Auk þess sem að barnabókahöfundar eigi erfitt með að lifa á starfi sínu segir Gunnar að nýir höfundar eigi sérstaklega erfitt . „ Það hafa aldrei verið fleiri nýir rithöfundar í barnabókastéttinni og enginn þeirra fékk listamannalaun , meira að segja höfundar sem hafa verið tilnefndir til íslensku bókmenntaverðlaunanna í ár , eins og Arndís Þórarinsdóttir , fá ekki neitt , “ segir Gunnar . Vilja að höfundar geti skilað af sér vönduðu verki „ Barnabækur eru langbesta tækið sem við höfum til þess að efla læsi og lesskilning barna á Íslandi og halda lífi í tungumálinu okkar , “ segir stjórnin en minnst hefur verið á möguleikann að stofna sérstakan sjóð fyrir þá sem skapa barnabækur . Þá séu útgáfustyrkir til staðar en þeir dugi lítið ef enginn er að skrifa bækurnar . Ósk stjórnarinnar er að texta - og myndhöfundar geti sinnt sínu starfi og skilað af sér vönduðu verki . „ Barn sem ekki les barnabækur verður seint að fullorðnum einstakling sem les fullorðinsbækur , það gefur augaleið . Sé fólki annt um hag fullorðinsbóka og íslenskunnar er bráðnauðsynlegt að styðja betur við barnabækur og skapa þannig lesendur til framtíðar . “ Í stjórn SÍUNG sitja Arndís Þórarinsdóttir , Bergrún Íris Sævarsdóttir , Gunnar Helgason og Margrét Tryggvadóttir .